Les Amours de Tristan/La belle malade (stances)
# Les Amours de Tristan/La belle malade (stances)

### LA BELLE MALADE.

IE ne ſçay par quelle rigueur Les Destins jaloux de ma flame, Mettent voſtre Corps & mon Ame Dans vne ſi triſte langueur.

Cet Aſtre qui nous fait la guerre, Va perdre toute la beauté Et toute la fidelité Qui parust iamais ſur la Terre.

Ce traict m’a le premier atteint ; Mais du Ciel la ialouſe enuie Doit pluſtost effacer ma vie Que les roſes de voſtre teint :

Ie me meurs de cette auanture ; La tristeſſe m’enſeuelit, Et ſi vous ne ſortez du lit, I’entre dedans la ſepulture.

